Vastaus (Sarkia)
Sa kysyt: »Kuinka sain sun rakkautesi?» –
 Oi minkä vastauksen saatan antaa!
 Se vyöryi kohti sielunmaani rantaa
 kuin humiseva, suuri tulvavesi,

 sen lietteen myllersi ja pyyhki, pesi:
 taas sieltä esiin paistoi kultasantaa!
 Ja jotta jälleen saatoin ottaa, antaa,
 pois itsekkyyden kivikarsta kesi.

 Oi, eikö kauneuden kukat idä
 savessa sydämeni ilomielin,
 kun uhris vuo pois tuskan tuhkan pyyhkii?

 En rakkauttani kertoa voi kielin,
 sen yltäkylläisyyttä sydän nyyhkii.
 Oi, älä kysy, kallis – ota, pidä!